
הכנסת השבע-עשרה






נוסח לא מתוקן

מושב שני
פרוטוקול מס'
מישיבת ועדת הכספים

יום שני, כ"ב חשוון התשס"ז (13 בנובמבר, 2006), שעה: 10:00

סדר היום: תקנות מס הכנסה (ניכוי הוצאות מסוימות של מתנדב במוסד ציבורי), התשס"ז-2006

נכחו:
חברי הוועדה:

יעקב ליצמן - היו"ר
חיים אורון

אלחנן גלזר

יצחק וקנין

סופה לנדבר

סטס מיסז'ניקוב

אורית נוקד

ניסן סלומינסקי

מוזמנים:
יהודה נסרדישי - משנה למנהל רשות המסים

טלי דולן - יועצת משפטית, מינהל הכנסות המדינה, משרד האוצר

מיכל דויטש - מנהלת מח' חקיקה, רשות המסים

רחל נוימן - מנהלת מחלקת מלכ"רים

רו"ח רבקה לפינר - סגנית בכירה לממונה על הכנסות המדינה, משרד האוצר

עו"ד יעל קינן-מרקוביץ - סגנית יועצת משפטית, מינהל הכנסות המדינה

עו"ד מנחם הסה - לשכה משפטית, רשות המסים

עו"ד איריס וינברגר - רשות המסים

נדב הכהן - לשכת רואי החשבון בישראל

עו"ד גליה לוי - יועצת קשרי מימשל, לשכת רואי החשבון בישראל

עו"ד שוש שחם - ועדת המסים, לשכת עורכי הדין

עו"ד איתן צחור - לשכת יועצי המס

יועצת משפטית: עו"ד שגית אפיק


מנהל הוועדה: טמיר כהן
רשמת פרלמנטרית: שושנה מקובר

תקנות מס הכנסה (ניכוי הוצאות מסוימות של מתנדב במוסד ציבורי), התשס"ז-2006

היו"ר יעקב ליצמן:
בוקר טוב, רבותי. אני פותח את הישיבה. הסעיף הראשון הוא: תקנות מס הכנסה (ניכוי הוצאות מסוימות של מתנדב במוסד ציבורי), התשס"ז-2006.

יהודה נסרדישי:

המטרה היא לתת הטבה לאותם מתנדבים שמכתתים את רגליהם בעמותות כדי לגייס תרומות. הם נוסעים במכוניות שלהם ומדברים בטלפון. אם הם פוגשים מישהו, הם מזמינים אותו לכוס קפה כדי לשבת ולשמוע על מטרות העמותה החשובות, ומשלמים עליו.

לפי כל דין, זו היתה הכנסת עבודה. אבל החלטנו לתת לאותו מתנדב כל חודש - על פי דיווחים, כמובן - 280 ש"ח--

היו"ר יעקב ליצמן:
אני רוצה לטוס חמש פעמים בחודש למען מוסד מסוים. אסור לי?

יהודה נסרדישי:

יש תיקון בתקנה, והוספנו שזה לא יחסום אותך מהוצאות לצורך מימוש מטרתו של המוסד הציבורי. 

מיכל דויטש:

תקנה 2. ההגבלה בסכום נוגעת למוסד. מבחינת המתנדב, כל הוצאה שהוא הוציא למימוש מטרות המוסד הציבורי ואין לו טובת הנאה שלו בצדה - כל מה שיוחזר לו מאת המוסד יהיה הכנסה בצד אחד, הכנסה בצד השני, והטוטל הוא אפס. זה צד המתנדב. 

צד המוסד - עליו חלים הכללים הרגילים של תקנות ניכוי הוצאות, למעט לגבי שלוש ההוצאות שמנויות כאן: (א) כיבוד; (ב) דלק; (ג) שיחות טלפון מהבית.

היו"ר יעקב ליצמן:
הוצאות כיבוד - 12 ש"ח.

מיכל דויטש:

לאדם, באירוע. 

היו"ר יעקב ליצמן:
סביבון לחנוכה אולי עולה 12 ש"ח. את נכנסת למלון, וכוס קפה עולה 25 ש"ח. 

רחל נוימן:

הכוונה היא למתנדבים שמארחים אנשים בביתם, במסגרת הרצאה או אירוע כלשהו. הכוונה היא שמי שמתארחים בבית המתנדב, ומכבדים אותם בשתיה קלה או חמה, עבור כל אורח הוא יקבל 12 ש"ח. אם זה לא במקום מגוריו - זה לפי ההוראות שקיימות לגבי המוסד הציבורי. 

היו"ר יעקב ליצמן:
איפה זה גורע? האם הכל לטובה?

רחל נוימן:

בנוסף, צריך להבהיר שכל ההוצאות ששולמו למתנדבים בעבר ראו את זה כאילו משלמים להם משכורת, ואז באו ורצו לנכות להם את זה כהכנסה. כאן מבהירים שזאת לא הכנסה אלא המטרה היא לכסות את ההוצאות שלהם.

היו"ר יעקב ליצמן:
אם הכל טוב, אני אתמוך. איתן, ראיתי את המכתב והבנתי שהם תיקנו את זה.

איתן צחור:

בשם גב' מיכל מודעי שישבה לפני 12 שנה בראש הוועדה למגזר המלכ"רים והעמותות וכולם, אנחנו באמת רוצים לברך את אנשי רשות המסים, שסוף סוף הביאו את הנושא הזה לחקיקה, וכל הכבוד.

סמדר אלחנני:
יש הגדרות שונות למוסד ציבורי - מלכ"ר ומי שמקבלים לפי סעיף 46. למה יש צורך באבחנה? כי הם מקבלים השתתפות מתקציב המדינה. לגבי מי שמוכרים לפי סעיף 46, יש הרבה הגבלות היום על אחוז ההוצאה לשכר מתוך כלל התקציב - לפי הוראות ביצוע. איפה זה מסתדר עם הענין הזה של הגבלת שכר, והאם יש הבדל בין מי שהם לפי סעיף 46 לבין מי שהם לא לפי סעיף 46.

היו"ר יעקב ליצמן:
היא שואלת האם החלק של המתנדבים הוא החלק של השכר.

רחל נוימן:

22 האחוזים מתייחסים להוצאות הנהלה בכלליות. כאשר מדובר במתנדבים, מדובר בפעילות הממשית; זה לא נכנס ב-22%. 

שגית אפיק:

מתי התחולה?

מיכל דויטש:

מיום הפרסום.

שגית אפיק:

כלומר, רק לשנת 2007?

מיכל דויטש:

מיום הפרסום. גם ביום נהגנו כפי שכתוב בתקנה 2 לענין המתנדב. היו מי שרצו לזקוף הכנסות ולעשות זיכויים, אבל היה הסכם בשתיקה שדיבר על הענין. 

קריאה:

אז למה לא להחיל את זה אחורה?

מיכל דויטש:

אבהיר: תיאמנו עם משרד המשפטים שלא נעשה סעיף תחילה. היה בהתחלה תחילה מיום הפרסום.

היו"ר יעקב ליצמן:
אנחנו כן רוצים - - - אני חושב שזה חשוב.

מיכל דויטש:

אבל בדרך כלל אנחנו לא עושים בעניני מס תחילה מ-1 בנובמבר.

היו"ר יעקב ליצמן:
אל תכניסי אותי ל-1 בינואר, 2006. 

יהודה נסרדישי:

המתנדב חייב להגיש דוח לעמותה - להיכן נסעתי, כמה נסעתי ואת מי כיבדתי. היום אותו מתנדב יכול ללכת רטרואקטיבי מינואר ועד עכשיו ולשחזר את הדברים האלה? בדרך כלל אנחנו לא בעד שחזורים. לכן זו בעיה מרכזית.

מיכל דויטש:

לכן התנאים שמנויים כאן - קבלות - מנוי בחקיקה מיום הפרסום. עד יום הפרסום, אנחנו נעשה את התיקים כפי שעשינו עד היום, ואף תיק לא יגיע לשולחנכם.

נדב הכהן:

אנחנו כמובן מברכים ותומכים. אני רק מעיר שהיינו יכולים שלא להיות כאן מלכתחילה לו החוק היה מאפשר החזר הוצאות לשכיר כדבר שבהכנסה, מה שהיה צריך להיות בבסיס. אבל היות שהחוק הוא דרקוני, והוא יוצר מצב שבו החזר הוצאות לשכיר, בהגדרה, הוא הכנסת עבודה, צריך את הדבר הזה. 

מיכל דויטש:

חייב במס, לא הכנסת עבודה.

תקנה 3 שמונחת לפניכם סומנה 3א. בפסקה (1) - הוצאות כיבוד קל, יעמדו על 12 ש"ח במקום 10 ש"ח. 

היו"ר יעקב ליצמן:
תסבירו לי מה זה 12 ש"ח.

מיכל דויטש:

שלוש דיאט קולה.

היו"ר יעקב ליצמן:
כשאני עוצר בדרך ונכנס לחנות, גובים ממני 8 ש"ח על פחית אחת.

מיכל דויטש:

אבל זה אירוע שהמתנדב מקיים בביתו. בפסקה (2) - הוצאות נסיעתו של המתנדב - - -

טלי דולן:

בנוסח הקודם, שמונח על שולחן הוועדה, הוכרו 250 ש"ח בלבד כהוצאות רכב. במקומם, הכנסנו עכשיו סעיף שמתיר 280 ש"ח כהוצאות דלק, וזה בעצם אומר שהוצאות הנסיעה לא מוגבלות. כלומר, ההטבה משמעותית מאוד. 

היו"ר יעקב ליצמן:
מה עם הוצאות פלאפון?

מיכל דויטש:

טלפון - 50 ש"ח.

היו"ר יעקב ליצמן:
אין הוצאות פלאפון?

מיכל דויטש:

כיבוד קל - 12 ש"ח במקום 10 ש"ח. הוצאות נסיעה השתנו ל"הוצאות לרכישת לדלק, המשמש למתנדב לשם נסיעה למקום פעילותו ההתנדבותית" - 280 ש"ח במקום 250 ש"ח. הוספנו סעיף מבהיר, לפיו "הוצאות אחרות של המוסד הציבורי, שאינן מנויות בפסקה (א), יותרו לו בניכוי, לפי תקנות ניכוי הוצאות מסוימות, התקנות הכלליות.

היו"ר יעקב ליצמן:
מי בעד תקנות מס הכנסה (ניכוי הוצאות מסוימות של מתנדב במוסד ציבורי), התשס"ז-2006, כולל השינויים שהוקראו כרגע על-ידי נציגת רשות המסים?

הצבעה

בעד התקנות - רוב

נגד - מיעוט

התקנות אושרו.

היו"ר יעקב ליצמן:
תודה לכולכם, הישיבה נעולה.

הישיבה ננעלה בשעה: 10:25

